作者：曾觌
词牌/韵律：沁园春

paragraphs: 更漏迢迢，乍寒天气，画烛对床。
正井梧飘砌，边鸿度月，故人何处，水远山长。
老去功名，年来情绪，宽尽寒衣销旧香。
除非是，仗蛮笺象管，时伴吟窗。
词章。
莫话行藏。
且喜见捷书来帝乡。
看锐师云合，妖氛电扫，随堤宫柳，依旧成行。
梦绕他年，青门紫陌，对酒花前歌正当。
空成恨，奈潘郎两鬓，新点吴霜。